钦定古今图书集成/明伦汇编/氏族典/第481卷 > 《凌迪知万姓统谱》 > 卞壸
## 钦定古今图书集成/明伦汇编/氏族典/第481卷 > 《凌迪知万姓统谱》 > 卞壸

按《晋书卞壸传》：“壸字望之，济阴冤句人。祖统，琅邪内
史。父粹，中书令。壸弱冠有名誉，永嘉中，除著作郎。遭
本州倾覆，东依妻兄裴盾。元帝镇建邺，召为从事中
郎，委以选举。遭继母忧，服阕，为世子师。中兴建，补太
子中庶子，迁詹事，转御史中丞。忠于事上，权贵屏迹，
迁吏部尚书。明帝不豫，与王导等俱受顾命，辅幼主。”
皇太后临朝，壸与庾亮共参机要。时庾亮将征苏峻，
壸固争，亮不纳。峻果称兵至东陵口。诏以壸都督大
桁东诸军事，与峻大战于陵西，为峻所破，死之。二子：
眕、盱见父没，相随赴贼，同时见害。追谥“忠贞。”壸第三
子瞻，位至广州刺史。瞻弟耽，尚书郎。